Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 463/20)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“Zagorski bagremov med”

ES Nr.: PDO-HR-02612 — 2020. gada 1. jūnijā.

ACVN (X) AĢIN ( )

1. Nosaukums vai nosaukumi [ACVN vai AĢIN]

“Zagorski bagremov med”

2. Dalībvalsts vai trešā valsts

Horvātijas Republika

3. Lauksaimniecības produkta vai pārtikas produkta apraksts

3.1. Produkta veids

1.4. grupa. Citi dzīvnieku izcelsmes produkti (olas, medus, dažādi piena produkti, izņemot sviestu, u. c.)

3.2. Apraksts par produktu, uz kuru attiecas 1. punktā minētais nosaukums

3.2.1. Produkta definīcija

Ar nosaukumu “Zagorski bagremov med” apzīmēto produktu ražo no Hrvatsko Zagorje reģionā sastopamo akāciju (Robinia pseudoacacia) — kā galvenās augu sugas — un līdzās augošo nektāraugu nektāra. Reģiona specifiskie ģeomorfoloģiskie un klimatiskie apstākļi ir ietekmējuši tādu līdzās augošu augu sugu rašanos, kuras kopā ar galveno augu sugu ietekmē medus botānisko izcelsmi. Produktu laiž tirgū kā izsviestu medu, šūnu medu vai izsviestu medu ar šūnu daļām.

3.2.2. Melisopalinoloģiskās īpašības

Ar nosaukumu “Zagorski bagremov med” apzīmētā produkta polinoloģiskajā sastāvā papildus akācijas (Robinia pseudoacacia) ziedputekšņiem var būt arī šādu nektāraugu sugu ziedputekšņi: asinssarkanais grimonis (Cornus sanguinea), parastais krūklis (Frangula alnus), Eiropas lorants (Loranthus europaeus), kurvjziežu dzimtas augi (Asteraceae), kļavas (Acer spp.), sarkanais āboliņš (Trifolium pratense), ārstniecības pienene (Taraxacum officinale), krustziežu dzimtas augi (Brassicaceae), augļu sugas (Prunus spp.), pieneņveidīgie kurvjziežu dzimtas augi (Asteraceae: Taraxacum veids), čemurziežu dzimtas augi (Apiaceae), sinepes (Sinapis spp.), liepas (Tilia spp.), ragainais vanagnadziņš (Lotus corniculatus), dzelzenes (Centaurea spp.), kā arī citu augu sugu ziedputekšņi mazākās proporcijās. Polinoloģiskajā sastāvā var būt arī ziedputekšņi no šādiem augiem, kas nav nektāraugi: oši (Fraxinus spp.), kamolzāle (Dactylis glomerata), graudzāļu dzimtas augi (Poaceae), ceļtekas (Plantago spp.), parastā vīgrieze (Filipendula spp.), grīšļi (Carex spp.), ozoli (Quercus spp.) un magones (Papaver spp.).

Pēc to augu sugu, kas nav nektāraugi, ziedputekšņu satura atskaitīšanas no kopējā ziedputekšņu daudzuma ar nosaukumu “Zagorski bagremov med” apzīmētajā produktā ir jābūt vairāk nekā 27 % akācijas (Robinia pseudoacacia) ziedputekšņu.

3.2.3. Organoleptiskās īpašības

Ar nosaukumu “Zagorski bagremov med” apzīmētam produktam piemīt šādas organoleptiskās īpašības.

Izskats

Krāsa: ļoti gaiša, no gandrīz bezkrāsainas līdz gaiši vai salmu dzeltenai atkarībā no tā, cik monoflors ir medus paraugs.

Dzidrums: ļoti dzidrs.

Kristalizācija: ilgi paliek šķidrā stāvoklī, reti kristalizējas.

Smarža:

nav intensīva, un tajā var būt jūtama akāciju ziedu un svaiga vaska smarža atkarībā no tā, cik monoflors ir medus paraugs.

Garša:

no vidēji saldas līdz ļoti saldai, ar zemu skābuma līmeni.

Aromāts:

no neilgi līdz vidēji ilgi noturīgs vaniļas, akācijas ziedu, neapstrādātu medus šūnu un svaiga sviesta aromāts.

3.2.4. Fizikālie un ķīmiskie parametri

Ūdens saturs: nepārsniedz 18,0 %.

Īpatnējā elektrovadītspēja: nepārsniedz 0,25 mS/cm.

Hidroksimetilfurfurola (HMF) saturs: nepārsniedz 15 mg/kg medus.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Bišu saimju ganīšanās laikā tās ir aizliegts barot.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem ar nosaukumu “Zagorski bagremov med” apzīmētā produkta ražošanas posmiem (ganīšanās posmam un medus sviešanai) jānotiek 4. punktā noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Lai nodrošinātu produkta kvalitāti un izsekojamību, ar nosaukumu “Zagorski bagremov med” apzīmētais produkts ir jāiepako noteiktajā ģeogrāfiskajā apgabalā. Nepiemērota (augsta) temperatūra transportēšanas laikā var mainīt ar nosaukumu “Zagorski bagremov med” apzīmētā produkta fizikālos un ķīmiskos parametrus un organoleptiskās īpašības vai izraisīt to, ka medus uzsūc nevēlamas svešas izcelsmes smaržas vai piesaista gaisā esošo mitrumu. Šā iemesla dēļ medus iepakošanai izmanto hermētiskus vākus un ieteicams izmantot metāla vākus.

Medus iepakošanai tiek izmantoti dažāda izmēra iepakojumi atkarībā no tirgus apstākļiem, un tiek veikta atbilstīga uzskaite.

3.6. Ar reģistrēto nosaukumu apzīmētā produkta marķēšanas īpašie noteikumi

Pirms laišanas tirgū uz visiem iepakojumiem jāpiestiprina ar nosaukumu “Zagorski bagremov med” apzīmētā produkta īpašais logotips, kam jābūt lielākam par citiem uzrakstiem uz iepakojuma. Logotipa grafiskais attēlojums sastāv no melna fona, kura vidū ir teksts “ZAGORSKI BAGREMOV MED”; vārdi “zagorski” un “med” ir baltā krāsā, bet vārds “bagremov” — dzeltenā krāsā. Teksta kreisajā pusē ir trīs dažāda lieluma stilizētas baltas bites (1. attēls).

1. attēls. Ar nosaukumu “Zagorski bagremov med” apzīmētā produkta logotips

4. Ģeogrāfiskā apgabala īsa definīcija

Ar nosaukumu “Zagorski bagremov med” apzīmētā produkta ražošanas ģeogrāfiskais apgabals ietver Hrvatsko Zagorje reģionu, konkrētāk, visu Krapinas-Zagorjes [Krapina-Zagorje] županiju; Varaždinas [Varaždin] županijas rietumu daļu, kurā ietilpst šādas pilsētas un pašvaldību teritorijas: Bednja, Lepoglava, Ivanec, Novi Marof, Breznički Hum un Breznica; Zagrebas [Zagreb] županijas malu, kas robežojas ar Krapinas-Zagorjes un Varaždinas županiju un ietver šādas pašvaldības teritorijas: Brdovec, Marija Gorica, Pušća, Dubravica, Luka, Jakovlje, Bistra un Bedenica un šādas apdzīvotas vietas: Kupljenovo, Bregovljana, Hruševec Kupljenski un Pojatno.

5. Saikne ar ģeogrāfisko apgabalu

Ģeogrāfiskā apgabala specifika

Lielākajai Hrvatsko Zagorje reģiona daļai raksturīga dabiska veģetācija un ekstensīva lauksaimniecība, un tajā ir mazs intensīvas lauksaimnieciskās ražošanas vai rūpniecības īpatsvars. Tāpēc 4. punktā noteiktais ģeogrāfiskais apgabals nodrošina optimālus apstākļus biškopības attīstībai.

Ar nosaukumu “Zagorski bagremov med” apzīmētā produkta specifiku lielā mērā nosaka noteiktā ģeogrāfiskā apgabala topogrāfiskie un klimatiskie faktori, kā arī ziedu resursi.

Noteiktajā ģeogrāfiskajā apgabalā ir mitrs kontinentālā tipa klimats. Ziema ir salīdzinoši maiga, vasara — mēreni silta, rudens — nedaudz siltāks par pavasari, un abu pārejas sezonu vidējās vērtības pārsniedz gada vidējo temperatūru. Vēlā rudenī un ziemā kalnos bieži vien ir siltāks un saulaināks nekā līdzenumos. Ielejās bieži ir sals, no kura kalni ir pasargāti. Hrvatsko Zagorje reģionam raksturīgs kontinentāls nokrišņu režīms ar biežu, stipru lietu maijā, jūnijā un jūlijā, t. i., veģetācijas periodā. Liels nokrišņu daudzums ir arī novembrī, bet vismazāk nokrišņu ir februārī un martā. Gada nokrišņu daudzums ir aptuveni 1 000 mm. Vējus ietekmē kalnainais reljefs. Visbiežākie ir rietumu vēji, kas pūš 45 % dienu gadā, nākamie biežākie ir austrumu vēji, kuri pūš 29 % dienu gadā, savukārt aptuveni 6 % dienu gadā ir bez vēja. Maksimālais vēja stiprums ir 6–9 balles; stiprākie vēji pūš no vēla rudens līdz agram pavasarim (Crkvenčić et al, 1974b: Geografija SR Hrvatske [Horvātijas Sociālistiskās Republikas ģeogrāfija], 69.–81. lpp.).

Īpaša un atpazīstama Hrvatsko Zagorje reģiona iezīme ir daudzie kalni, kas aizsargā akāciju audzes no vēlīnā pavasara sala. Kalnainais reljefs arī ļauj akācijām ilgāk ziedēt, bet bitēm — ilgāk tajās ganīties, jo akācijas vispirms zied aizsargātos zemāk izvietotos apgabalos un tikai pēc tam lielākā augstumā. Horvātijas līdzenumos bites akācijās ganās vidēji 10–12 dienu, savukārt noteiktajā ģeogrāfiskajā apgabalā zemes reljefa konfigurācijas dēļ tas notiek ilgāk — līdz 20 dienām (Šimić, 1980: Naše medonosno bilje [Mūsu nektāraugi], 84. un 85. lpp.).

Noteiktā ģeogrāfiskā apgabala klimatiskie apstākļi lielā mērā ietekmē nektāra sekrēciju. Saskaņā ar Farkas un Zajacz (2007) (Nectar Production for the Hungarian Honey Industry [Nektāra ražošana Ungārijas medus rūpniecībai], 134. lpp.) teikto optimālie apstākļi akāciju nektāra sekrēcijai ir bezvējš, siltas naktis (aptuveni 15 °C) ar pietiekamu rīta rasu un mēreni siltas dienas ar 25 °C temperatūru. Aptuvenās gaisa temperatūras vērtības tika apstiprinātas Krušelj pētījumā, kas tika veikts trīs gadu periodā akāciju ziedēšanas laikā Krapinas-Zagorjes županijā (2012. gada doktora disertācija, Utjecaj vremenskih i proizvodnih uvjeta na kakvoću bagremova meda s područja Krapinsko-zagorske županije [Laikapstākļu un ražošanas apstākļu ietekme uz Krapinas-Zagorjes županijā iegūtā akāciju medus kvalitāti], 66., 77. un 81. lpp.).

Noteiktā ģeogrāfiskā apgabala specifiku atspoguļo arī tā ziedu resursi, t. i., akāciju audzes, kuras lielākoties aug grupās vai jaukti ar citām koku sugām. Kā izteikti reproduktīvs augs akācija viegli izplatās, ātri aizņemot mitru, auglīgu augsni, un var darboties kā pioniersuga.

Noteiktajā ģeogrāfiskajā apgabalā ir gadsimtiem senas biškopības tradīcijas, jo tā bija viena no galvenajām lauksaimniecības darbībām Zagorjes muižās un īpašumos. Medus un vasks bija vieni no pieprasītākajiem produktiem tirgū. Šā iemesla dēļ jau 1626. gadā Horvātijas parlaments (Petrić, 2011: Samobor i okolica u ranom novom vijeku [Samobora un apkaime Jaunajos laikos], 309.–310. lpp., un F. Šišić, 1918: Podatci o skladištima meda [Dati par medus noliktavām], Horvātijas parlamenta dokumenti, 458. un 465. lpp.) ar dekrētu noteica, ka medu var izvest tikai no Krapinas, Varaždinas un Samoboras pilsētas (Mudrinjak, 2017: Hrvatska pčela [Horvātijas medus bites], 203.–205. lpp.). No Horvātijas izvestais medus bija jānosver, un katri 100 kg nosvērtā medus maksāja 2 kreicerus.

Produkta specifika

Ražošanas apgabalā sastopamo augu sugu ziedputekšņu graudiņu klātbūtne ļauj noteikt medus ģeogrāfisko un botānisko izcelsmi. Saskaņā ar daudzu pētījumu ziedputekšņu analīžu rezultātiem noteiktie minimālie 20 % akāciju ziedputekšņu graudiņu, kas vajadzīgi, lai medu atzītu par monofloru, ar nosaukumu “Zagorski bagremov med” apzīmētajam produktam sasniedz 27 %. Šā medus neapšaubāmi monoflorais raksturs atspoguļojas tā fizikālajās un ķīmiskajās īpašībās (īpatnējā elektriskā vadītspēja) un organoleptisko īpašību izteiksmīgumā, kas izceļ tā specifiku un atšķirīgumu, salīdzinot ar tāda paša veida medus paraugiem no citiem reģioniem. Turklāt, pat gadiem ilgi novērtējot noteiktajā ģeogrāfiskajā apgabalā iegūto akāciju medu, tā paraugu botāniskās izcelsmes uzraudzības laikā nav atklātas nekādas eļļas rapša ziedputekšņu pēdas. Tas izceļ šā reģiona specifiku salīdzinājumā ar vairumu citu Horvātijas daļu, kurās var ražot akāciju medu.

Cēloniskā saikne starp ģeogrāfiskā apgabala specifiku un produkta specifiku

Ar nosaukumu “Zagorski bagremov med” apzīmētā produkta ražošanai noteiktā ģeogrāfiskā apgabala specifiku veido topogrāfiskie un klimatiskie faktori, kā arī ziedu resursi. Hrvatsko Zagorje zemes reljefa konfigurācija (kalnainais reljefs) ietekmē akāciju ziedēšanas ilgumu un līdz ar to arī bišu ganīšanos tajās, kas ilgst līdz 20 dienām. Vienlaikus augsnes īpašību (smagākas, skābas augsnes), mazo un sadrumstaloto zemesgabalu un apgrūtinātās lauksaimniecības paņēmienu īstenošanas dēļ šajā apgabalā netiek piekopta eļļas rapša audzēšanas tradīcija; tas noteikto ģeogrāfisko apgabalu padara par īpaši piemērotu ar nosaukumu “Zagorski bagremov med” apzīmēta produkta ražošanai, salīdzinot ar citām Horvātijas daļām, kurās akāciju medu ražo ar eļļas rapsi apsētos apgabalos un kurās nevar izvairīties no eļļas rapša nektāra (un līdz ar to arī no ziedputekšņiem).

Ar nosaukumu “Zagorski bagremov med” apzīmētā produkta specifikas pamatā ir sen izveidota biškopības tradīcija, tāpēc saikne ar noteikto ģeogrāfisko apgabalu atspoguļojas arī vēsturiskos, tradicionālos un kultūras elementos.

Viena no galvenajām vēsturiskajām saiknēm ar medus un vaska ražošanu Hrvatsko Zagorje reģionā ir liticar [salds medus mīklas cepums kā piparkūka] un sveču ražošana. Piparkūku amatniecība šajā reģionā ienāca 16. un 17. gadsimta mijā pa Štajerskas Liticar amatnieku ģildes tirdzniecības ceļiem un ir te saglabājusies līdz šai dienai. Hrvatsko Zagorje piparkūkas tika atzītas un iekļautas 2010. gada UNESCO cilvēces nemateriālā kultūras mantojuma reprezentatīvajā sarakstā.

Ar nosaukumu “Zagorski bagremov med” apzīmētās produkcijas augstā kvalitāte ir to prasmju rezultāts, ko Hrvatsko Zagorje biškopji guvuši, izmantojot mūsdienīgas tehnoloģiskās pieejas bišu saimju audzēšanā un sagatavojot medu tirgum. Šie biškopji pievērš īpašu uzmanību labāko vietu atrašanai gan stacionārām, gan pārvietojamām dravām, kā arī savlaicīgai medus sviešanai, kas ir priekšnoteikums kvalitatīva medus ražošanai.

Pēdējos 16 gadus Krapinas-Zagorjes županija un Krapinas-Zagorjes županijas Biškopības apvienību federācija ir organizējušas pasākumu, kurā popularizē ar nosaukumu “Zagorski bagremov med” apzīmētā produkta kvalitāti un Zagorjes biškopjus un kurā tiek izrādīts un vērtēts Krapinas-Zagorjes županijā iegūtais medus.

Kā pierādījums ar nosaukumu “Zagorski bagremov med” apzīmētā produkta specifikai, salīdzinot ar citās Horvātijas daļās iegūto akāciju medu, — 2010. gadā Ļubļanā notikušajā forumā “Apimedica & Apiquality” par labāko pasaulē tika atzīts akāciju medus paraugs, ko bija sagatavojis kāds biškopis no Konjščina, kas atrodas Hrvatsko Zagorje reģionā. Papildus šiem panākumiem medus, kas iegūts noteiktajā ģeogrāfiskajā apgabalā un apzīmēts ar nosaukumu “Zagorski bagremov med”, jau daudzus gadus nepārtraukti ieņem augstas vietas medus vērtēšanas pasākumos, kas notiek Horvātijā un tuvējā Slovēnijā.

Atsauce uz specifikācijas publikāciju

(šīs regulas 6. panta 1. punkta otrā daļa)

https://poljoprivreda.gov.hr/UserDocsImages/dokumenti/hrana/zoi-zozp-zts/dokumenti-zoi-zozp-zts/Specifikacija_proizvoda_Zagorski_bagremov_med.pdf

(1) OV L 343, 14.12.2012., 1. lpp.